Amatőr a Zeneakadémián

Unokaöcsém, Berán Gábor hegedűművész, a Dohnányi Zenekar

koncertmestere több vonósnégyesben muzsikál, járja a világot.

Az egyik szólókoncertje a Zeneakadémia nagytermében volt, amire

elhívott engem is. Őszintén bevallom, hogy a klasszikus zenei

műveltségem eléggé hiányos, bár a Nyíregyházi Tanárképzőn elég

sok mindent tanultam.

Szóval, szállingóztak a Zeneakadémia nagytermébe a nézők, és

észrevettem, hogy mindenki kerüli az első sort, inkább a második,

harmadik sortól töltötték fel a székeket, de többségében hátul foglaltak

helyet. Gondoltam, az a legjobb, ha Gábort szinte testközelből

hallgathatom, jobban átélem a muzsika minden részletét, valamint

megtanultam már, hogy érdemes közelről hallgatni az akusztikus

koncerteket, így leültem az első sorba. Igazából csak utólag tudtam

meg, hogy az a mű, amit játszott, négy tételes, nem is emlékszem,

melyik darab volt. Az első tétel nem volt rövid, úgy tűnt, mint egy

önálló darab, így amikor Gábor lehúzta az első tételt, én az első sorban

óriási tapsviharban törtem ki. Pár másodperc múlva eszméltem,

hogy csak én tapsolok, és ez ilyenkor elég kellemetlen, hiszen a

klasszikus darabok tételszüneteibe nem szokás beletapsolni. Mondhatni,

égtem, mint a rongy, de hátranéztem a publikumra, és csak

ennyit tudtam mondani:

– Nekem tetszett!